BJC บวก 3% ลุ้นกำไรปี 61 โตแจ่ม รับแผนขยายสาขาเพิ่ม โบรกฯ แนะซื้อเป้า 68 บ.
BJC บวก 3% ลุ้นกำไรปี 61 โตแจ่ม รับแผนขยายสาขาเพิ่ม โบรกฯ แนะซื้อเป้า 68 บ. โดยล่าสุด ณ เวลา 10.34 น. อยู่ที่ระดับ 61 บาท เพิ่มขึ้น 1.50 บาท หรือ 2.52% สูงสุดที่ระดับ 61.25 บาท ต่ำสุดที่ระดับ 60.25 บาท มูลค่าการซื้อขาย 321.88 ล้านบาท
12 มี.ค. 2561

ผู้สื่อข่าวรายงานว่า ราคาหุ้น บริษัท เบอร์ลี่ ยุคเกอร์ จำกัด (มหาชน) หรือ BJC ณ เวลา 10.34 น. อยู่ที่ระดับ 61 บาท เพิ่มขึ้น 1.50 บาท หรือ 2.52% สูงสุดที่ระดับ 61.25 บาท ต่ำสุดที่ระดับ 60.25 บาท มูลค่าการซื้อขาย 321.88 ล้านบาท

ด้านนักวิเคราะห์ บล.เมย์แบงก์ กิมเอ็ง ระบุในบทวิเคราะห์ แนะนำ “ซื้อ” หุ้น BJC ในราคาเป้า 68 บาท โดยคาดว่าธุรกิจบรรจุภัณฑ์ถูกผลักดันจากการขยายกำลังการผลิต ธุรกิจสินค้าอุปโภคบริโภคเติบโตจากการออกสินค้าใหม่ ธุรกิจสินค้าเวชภัณฑ์และเทคนิคได้ผลบวกจากลูกค้าเพิ่มขึ้นและเงินบาทแข็งค่า ส่วนธุรกิจค้าปลีกเติบโตจากการเปิดสาขาและขยายฐานลูกค้า รวมทั้งมีโอกาสขยายไปต่างประเทศ
นอกจากนี้ ธุรกิจค้าปลีกภายใต้ BigC จะถูกผลักดันจากการขยายสาขาไฮเปอร์มาร์เก็ต 8 สาขา (ส่วนใหญ่เป็นขนาดเล็ก) มินิบิ๊กซี 200 สาขา รวมทั้งขยายฐานลูกค้า B2B โดยเฉพาะกลุ่ม Horeca อีกทั้งเพิ่มสินค้า Private brand โดยบริษัทตั้งเป้า SSSG ราว 5% และทางฝ่ายคาด SSSG ไตรมาส 1/61 จะโตที่ประมาณ 2-3%
โดยจะเร่งตัวขึ้นในช่วงที่เหลือของปี รวมทั้งช่วงกลางปีคาดยอดขายถูกผลักดันจากฟุตบอลโลก ส่วนการเปิดสาขา BigC ในต่างประเทศคาดจะเป็นปี 2562 ที่กัมพูชา
ขณะที่ร้านสะดวกซื้อในเวียดนาม (B’s mart) อยู่ระหว่างการปรับปรุงรูปแบบซึ่งคาดจะเสร็จในไตรมาส 3/61 ส่วน Mega Market เวียดนาม (เดิมคือ Metro ซึ่งปัจจุบันเป็นของกลุ่มทีซีซี) เริ่มฟื้นตัวเป็นกำไรเล็กน้อยในปี 2560 ทำให้มีโอกาสที่ BJC จะกลับเข้าไปลงทุนหลังจากยกเลิกการซื้อกิจการเมื่อปี 2558